Nad Marinad
Nad marinad se yon espresyon Ayisyen ki vle di: sa ret la san anyen pa rive. Pou jan marinad bon kijan sa fè vin reprezante mank konsekans. Marinad fè pati de yon kalite manje Ayisyen rele fritay. Marinad fèt ak farin fri, swa ak vyann wouj, swa ak poul, swa ak pwason. Premye dokiman sou fritay ekri depi 1352 lè yon touris Mwayen Noryan te vizite Nanchon Banbara epi li te remake moun la ki t'ap kuit fritay lan grès vejetab. Kifè fritay se yon tradisyon ansyen ansyen ansyen depi lan Ginen. Non fritay la tou di w jan manje a fèt. Se fri li fri lan grès.
Lè Ameriken vle di yon moun, oubyen yon bagay pap rive okenn kote, Ameriken konn di moun nan fri “ you are fried”. Lontan, Eritye Ginen o Zetazini te konn fè fritay anpil, yo relè l “fritters”. Eritye Ginen entwodui yon pil diferan manje o Zetazini ki fèt ak farin fri lan grès. Youn lan yo se “pancake”.
Espresyon Ameriken an “you are fried” la pa tèlman diferan ak espresyon Ayisyen an. Angiz Ayisyen di ou fri, nou pito di marinad, ki toujou vle di ou fri, paske marinad la se fri li fri. Men Ayisyen pa ret la, nou double koze a ak yon nad devan marinad la. Sanble nou fè sa pou n ranfòse pawòl la.
Alèkile moun ki etidye kominikasyon rekonèt repetisyon kòm yon taktik ki bay pawòl fòs anplis e ki fè moun pi byen sonje mesaj la. Lè nou di nad marinad, nanpwen pa konprann pawòl la. Nad la ranfòse koze a paske li repete denyè silab lan marinad e menm kote a tou, li raple moun de mo panyòl nada ki vle di anyen. Lè w di yon moun nad marinad, sa vle di koze a pa mennen okenn kote. Sa ret la san konsekans.